‘Politiek en inmenging kelder indiensneming’Argieffoto Foto: jarmoluk, Pixabay Die vakbond Solidariteit het Dinsdag sy kommer uitgespreek oor die hardnekkige swak werkloosheidsyfers wat tans in Suid-Afrika geld. Dit kom nadat Statistieke Suid-Afrika (SSA) Maandag sy arbeidsmagpeiling vir die tweede kwartaal van 2017 bekendgemaak het. Daarin word aangedui dat indiensneming in die tweede kwartaal van 2017 met 113 000 afgeneem het na ongeveer 16,1 miljoen. Die getal werksoekers het egter ook afgeneem met 37 000 na ongeveer 6,2 miljoen wat daartoe gelei het dat die werkloosheidsyfer onveranderd gebly het. SSA het gesê dit kom neer op ongeveer 9,3 miljoen mense tussen 15 en 64 jaar oud wat graag wil werk en beskikbaar is om te werk, maar hul arbeid word nie gebruik nie. Volgens Gerhard van Onselen, ekonomiese navorser verbonde aan die Solidariteit Navorsingsinstituut (SNI), is dit die sesde aaneenlopende kwartaal sedert die vierde kwartaal van 2015, waarin die getal werklose mense volgens die uitgebreide definisie oor ŉ jaargrondslag vinniger gegroei het as die getal mense wat werk. “Indiensnemingsgroei wat opvallend sedert die afdanking van Nhlanhla Nene [voormalige minister van finansies] aan die einde van 2015 verswak het, het ŉ groot rol hierin gespeel,” het Van Onselen gesê. Van Onselen voer aan dat hoewel indiensneming in die afgelope twee kwartale van 2017 op ŉ jaar-tot-jaar-grondslag relatief verbeter het, dit steeds nie naastenby genoeg is om die werkloosheid in Suid-Afrika noemenswaardig te verminder nie. “Selfs die relatief gunstiger sakesiklusaanwysers, soos ŉ sterker rand en beter hulpbronpryse wat die afgelope twee kwartale gesien is, het nie ŉ noemenswaardige verskil aan werkloosheid gemaak nie,” het Van Onselen gesê. “Die realiteit is dat politieke onsekerheid en roekelose beleidstappe, soos die nuwe mynbouhandves, nie help om ongunstige arbeidsomstandighede te verbeter nie. In hierdie stadium is dit dringend nodig dat ŉ vriendeliker beleids- en politieke omgewing gevestig sal word. Sonder ŉ markvriendeliker sakebeleid en ŉ afskaling van ekonomiese inmenging deur die regering sal Suid-Afrika se ekonomie onnodig rompslomp-verstrengel bly,” het Van Onselen gewaarsku. “Hindernisse van hierdie aard sal in werklikheid maak dat heelwat jongmense buite formele werke sal bly. Deregulering en beleidshervorming na vryer markte sal veel kan doen om die ekonomie aan te wakker.”